Kes sõidab täie ajuga, ei sõida täie aruga!
Jaanipäevaks turvatikud
Põlvamaa leidur Anatoli Ploom on tuntud kogu maakonnas. Nii on mees oma kuldsete kätega valmis meisterdanud tuule jõul liikuva samovari ning spetsiaalsed tiivad, millega saab kassi linnu kombel lendama panna.
Kahtlemata on tema seni populaarseim leiutis kaherattaline liiklusvahend, millega sõites suunatakse jalgade jõud sakilise servaga ketaste ehk nn hammasrataste abil lindilaadse, lülidest valmistatud "ketiga" sõiduki tagarattale. Sõiduk on varustatud eripäraste labadega, mida mees ise tinglikult "pedaalideks" nimetab.
Ploomi uusim, jaanipäeva eel patenteeritud leiutis teenib samuti kogu ühiskonna huve ning aitab kaasa meie kõigi turvalisuse suurendamisele.
"Olen alati suure murega jälginud uudiseid tulekahjudest, mis on saanud alguse hooletust ümberkäimisest tikkudega," selgitas kuulus leidur. "Panin siis pea tööle ning varsti oli leiutis valmis," tutvustab mees oma geniaalset vaimusünnitist.
Tegu on pealtnäha täiesti tavaliste tikkudega. Tikukarp on papist, igas karbis viiskümmend täpselt ühesugust tikku.
Pärime leidurilt, mille poolest tema leiutatud tikud tavalistest tikkudest erinevad ning mis need nõnda turvaliseks teeb.
"Eks siin on ikka omajagu nutikust vaja, et sellise idee peale tulla," muheleb mees, haarab tikukarbist tiku ning rapsib seda korduvalt vastu tikukarbi süütepinda.
"Kui tavaline tikk süttib juba esimese tõmbega, siis minu leiutatud tikud on täiesti tulekindlad ega sütti ka siis, kui neid kas või tuhat korda vastu tikukarpi tõmmata."
Tavaliste, nn ohtlike tikkude valmistamisel kasutatakse fosforit, väävlit ning teisi kergesti süttivaid kemikaale.
Ent Anatoli Ploomi täiesti ohutute turvatikkude tikupeade valmistamisel on kasutatud seepi, plastiliini ning mitmeid muid aineid.
Imeline segu on patenteeritud ning seda mees avalikustada ei kavatse.
"Minu tikud on tavalistega äravahetamiseni sarnased, kuid täiesti ohutud," lausub ta ning kinnitab, et kaupluses ei maksa need märkimisväärselt rohkem kui tavatikud.
SERGEI KRAANA
teadusajakirjanik
KOKSTI
22. juunil on tonditosinaga jaguv juubel Leelo Tunglal.
Nii nagu saada õietäheks
on tungi igal pungal,
kõik sõnad luuletusse läheks,
kui autor Leelo Tungal.
A. ITSKOK
VILDE VAADE
ANTON VILDE
Olgu jääv meile Meikar!
Tätvere maailmareis sai otsa. Juba homme algab suur üle-eestiline naasmistuur "Jaan ja Marko on tagasi!". Piletid saadaval tund enne algust kohapeal.
Küll mul oli hea meel, kui põllumehed kaubanduskeskuses minult autogrammi küsisid. Küll ma olen kuulus, mõtlesin endamisi.
Siis sain teada, et autogrammi küsiti teisteltki, ning suur õhin jahtus mul maha. Hea meel on siiski, et paljud meie autogrammid nüüd otse Brüsselisse jõuavad.
Käisin Võrus. Seal sain kokku vana kamraadi põllumees Ivariga. Ta vatras mulle välja ühe asja, mis Brüsselist varsti siiapoole tuleb.
Nimelt hakkab Euroopa pealinn meie põllumeestele varsti otsetoetuste kõrval maksma ka ümbernurgatoetust.
Kuna kogu uue toetuse asjaajamine käib solidaarselt ümber nurga, ei saa enam keegi aru, kui palju keegi toetust saab, kes toetust maksab ning kust raha tuleb.
Nagu sellest veel vähe oleks, luuakse otsetoetuste kõrvale ka otseteotuste süsteem - kõiki meid, kaasa arvatud põllumehi ning kõigi meie mõtteid ja tegusid hakatakse ELi uuel eelarveperioodil teotama enam mitte kaude, vaid otse.
Käisin Vastseliina maalaadal ehk maarahva hulludel päevadel. Kõike sai, asju sai, süüa-juua sai, nalja sai. Aga vaat meeletus koguses tualettpaberit, nagu linnainimesed hulludelt päevadelt endale koju tassivad, ei saanudki.
Ma olen ammu rääkinud: ei vasta tõele onu Jüri muinasjutt, et kõik peavad Tallinna elama minema ning et maal ei ole elu.
Maal just elu on! Maainimesed koguvad hulludelt päevadelt talvevaru, linnainimesed kempsupaberivaru. Milline sümbioos!
Samas: ei tea, mida nüüd ette võtta, kuidas ära elada, et ma sadat rulli tualettpaberit endale koju ei saanud muretseda. Ei tea, kas tarbijakaitseametisse kaebamisest oleks kasu?
Meie Mees, kes on lubanud ei tea mitmendat korda pillid kotti panna (tõesti hea uudis!), võttis nüüd taas tuurid üles. Eks raha ole vaja. Aga kui see ei ole petmine ja valetamine, siis mis see on?
Hea küll, politsei ei suuda sellega tegelda, aga kus on tarbijakaitseameti, Riisalu partei tõekomisjoni ja aukohtu silmad?
MUDA MIHKEL PAJATAB
Õhtuti võib Luuavarre tänavapildis kohata ainult naisi. Kõik endast lugu pidavad meesterahvad on end kodus mugavalt sisse seadnud ja vahivad jalgpalli.
Mehed on nagu hiired - näksivad juustu. Ainsa erinevusena ei rüüpa hiired juustule õlut peale.
Enne mängu lõppu on naistel keelatud koduust paotada. Leidku ise endale moodus, kuidas õhtut sisustada.
Luuavarres korraldati ka ennustusvõistlus. Arvan, et võitjaks osutub üks poe juures olevatest filosoofidest, kes ennustas, et kuldmedal riputatakse kaela finaalmängu võitjale.
Minu arvates oskavad filosoofid täpsemini ennustada kui Nostradamus, kes selleks aastaks maailma lõppu ennustas. Püha müristus, kus see lõpp siis on?
Osal riikidel on rahaga lõpp, kuid sellest saadakse peagi üle - küll rahakamad maad appi tõttavad.
Leida kahetseb, et aastaid on väheke palju turjale kogunenud, sest hiljuti tehti õrnemale soole ahvatlev pakkumine - ajateenistusse astuda. Tasuta riietus ja soeng. Milline rahaline kokkuhoid!
Tea, mis ta selle rahahunnikuga oleks siis peale hakanud? Seda metalli vedeleb kodus igas nurgas. Rahakott on taskus nii raske, et vägisi kisub õla allapoole.
Peagi on jaanipühad ja siis algab filosoofidel tõsine töö, samal ajal kui külarahvas pidutseb. Filosoofid on Luuavarre sanitarid - korjavad kõik tühja taara kokku ja võivad selle teenistusega jõuludeni läbi ajada.
Ilust jaani teile kõigile!
VAATAKS TÕTT
TÕNU ÜLEMAANTEE: "See aga, kuidas Naatsareti Jeesuse sünnipäev just nimelt talvisele ja Ristija Johannese oma suvisele pööripäevale sattus, jäägu juba varajaste kirikuisade südametunnistusele."
Sirp, 19. detsember 2003
TÕRRE PÕHJAST
Kahe pulgaga saab tuld kõige paremini teha nii, et üheks võtad tiku.
WILL ROGERS
TÕSI TAGA
- Kui eestlane sajatab, räägib ta kindlasti ilmast.
- Naisel on hea nina siis, kui ta viinalõhna ei tunne.
- Kui sohver paneb täiega, siis on karta, et peatäiega.
- Kui sa kainet päeva ei näe, mine silmaarsti juurde!
- Löökaukudele ei löö auto kuigi kaua vastu.
ANDRES ÜLVISTE
JAANILAUBALAUD
- Juunikala salat
- Kerešašlõkk
- Suitsukilk
- Vene tuust
- Prillvorst
- Küpsetatud seapael
- Kanaloivad
- Jamakäkk
- Nohupiima kook
- Kalaalkohol
TIIA SOASEPP
ÜHED MUSTAD?
Krugman kräuksub,
Ilves säutsub,
Nobel niuksub,
Twitter tiuksub:
mustad teised mõlemad!
MISKE SKURAT